กรมชลประทาน เดินหน้าขับเคลื่อนงานฟื้นฟูกว๊านพะเยา เพิ่มแหล่งเก็บกักน้ำและระบบกระจายน้ำ หวังให้ประชาชนได้ใช้ประโยชน์มากที่สุด
นายประพิศ จันทร์มา อธิบดีกรมชลประทาน พร้อมด้วยนายทวีศักดิ์ ธนเดโชพล รองอธิบดีกรมชลประทาน นางสาวเบญจพร ชาครานนท์ อธิบดีกรมพัฒนาที่ดิน ร่วมประชุมติดตามโครงการพัฒนากว๊านพะเยา จังหวัดพะเยา ซึ่งเป็นหนึ่งในโครงการสำคัญตามนโยบายของรัฐบาล โดยนายประพิศ จันทร์มา อธิบดีกรมชลประทาน กล่าวว่า กรมฯได้วางแผนดำเนินการขุดลอกกว๊านพะเยา เพื่อบริหารจัดการน้ำให้เกิดประสิทธิภาพสูงสุด ด้วยการขุดลอกแก้มลิงและขุดคลองรอบกว๊านพะเยา รวมทั้งขุดแนวร่องเดิมกว๊านพะเยา นอกจากนี้ ยังได้มีการขนย้ายปรับดินในเขตพื้นที่รอบกว๊าน เพื่อทำโครงการสร้างทาง พร้อมปรับปรุงอาคาร/ระบบควบคุมและระบายน้ำ หากดำเนินการแล้วเสร็จ จะช่วยเพิ่มปริมาณการกักเก็บน้ำในกว๊านพะเยาได้มากขึ้น ทำให้มีน้ำต้นทุนเพียงพอต่อการทำการเกษตร และการอุปโภคบริโภคในพื้นที่รอบกว๊าน ทั้งยังสามารถเพิ่มพื้นที่ชลประทาน รวมทั้งเพิ่มความชุ่มชื้นให้แก่พื้นที่ต้นน้ำสำหรับแผนดำเนินงานพัฒนากว๊านพะเยา 3 โครงการ ได้แก่ โครงการขุดลอกตะกอนดินกว๊านพะเยา หากดำเนินการแล้วเสร็จจะสามารถเก็บกักน้ำได้ 64 ล้าน ลบ.ม. ปัจุบันอยู่ระหว่างการออกแบบและจัดทำงบประมาณ โครงการเพิ่มประสิทธิภาพเก็บกักน้ำในพื้นที่ตอนบนกว๊านพะเยา และโครงการเพิ่มแหล่งเก็บกักน้ำและระบบกระจายน้ำกว๊านพะเยา ซึ่งทั้ง 2 โครงกตาร ปัจจุบันอยู่ระหว่างศึกษา สำรวจและออกแบบ โดยได้กำชับให้ผู้เกี่ยวข้องทำการประชาสัมพันธ์สร้างการรับรู้ให้กับประชาชนในพื้นที่อย่างต่อเนื่อง เพื่อให้การดำเนินงานโครงการดังกล่าวเป็นไปตามแผนที่วางไว้ และประชาชนได้ใช้ประโยชน์จากโครงการอย่างสูงสุด